Angela Merkel gengur með forsætisráðherra Póllands og fulltrúum gyðinga inn í Auschwitz . Angela Merkel Þýskalandskanslari fór i fyrstu opinberu heimsókn sína til Auschwitz-Birkenau í Póllandi föstudaginn 6. desember , 14 árum eftir að hún tók við kanslaraembættinu . Mateusz Morawiecki , forsætisráðherra Póllands , var í för með Merkel ásamt fyrrverandi föngum og fulltrúum ýmissa samtaka gyðinga . Í ræðu sem Angela Merkel flutti í Birkenau-dauðabúðunumn sagði hún hrylling gyðingaofsóknanna ( Holocaust ) „ óskiljanlegan “ . Hún lagði áherslu á þá staðreynd að illmennin hefðu verið þýsk og að Þjóðverjum væri skylt að viðurkenna ábyrgð gagnvart fórnarlömbunum . „ Ég fyllist djúpri skömm andspænis glæpaverkunum sem Þjóðverjar unnu hér , “ sagði kanslarinn , það væri „ óaðskiljanlegur hluti “ sjálfsmyndar Þjóðverja að muna og viðurkenna ábyrgð sína á glæpunum . Það væri skylda Þjóðverja „ að vernda líf gyðinga “ og „ gyðingahatur ólíðandi “ . Hún gekk einnig að vegg dauðans í þeim hluta búðanna sem kenndur er við Auschwitz . Þar skutu SS-menn þúsundir manna til bana , að meirihluta voru þeir pólskir pólitískir fangar . Aftökustaðurinn er mikilvægur pólskur minningarreitur . Með heimsókninni var þess minnst að 10 ár eru liðin frá því að Auschwitz-Birkenau stofnunin tók formlega til starfa . Merkel tilkynnti að Þjóðverjar mundu gefa stofnuninni 60 milljónir evra . Í nóvember 1977 varð Helmut Schmidt Þýskalandskanslari fyrstur háttsettra þýskra stjórnmálamanna til að heimsækja þessar alræmdu fanga - og aftökubúðir nazista . Hann hlaut járnkrossinn fyrir framgöngu sína í þýska hernum í síðari heimsstyrjöldinni . Í upphafi ræðu sinnar sagði Schmidt : „ Hér á þessum stað ber mönnum að virða þögnina . Þó er ég þess viss að Þýskalandskanslari getur ekki staðið hér þegjandi . “ Frá þeim degi sem fyrstu fangarnir voru vistaðir í Auschwitz árið 1940 til þess dags sem sovéski herinn náði fangabúðunum á sitt vald árið 1945 drápu þýskir nazistar meira en 1,1 milljón manna þar . Árið 1989 , 12 árum eftir heimsókn Schmidts , fór Helmut Kohl Þýskalandskanslari til Auschwitz . Þá var Berlínarmúrinn nýfallinn . Í gestabók minningarsafnsins minntist Kohl „ ólýsanlegra þjáninga “ fjölda fólks „ af völdum Þjóðverja “ . Hann nefndi gyðinga sérstaklega til sögunnar sem Schmidt gerði ekki . Vegna alls sem gerðist í Þýskalandi þessa nóvemberdaga 1989 hafði Kohl of stutta viðdvöl í Auschwitz til að flytja þar ræðu en við komuna aftur til Þýskalands sagði hann að menn yrðu að reyna það sjálfir að fara á staðinn því að orð fengju því ekki lýst sem þar gerðist . Nefndi hann sérstaklega brautarpallinn við Auschwitz-Birkenau þar sem hermenn nazista „ völdu “ hvort fólk í lestinni ætti að fá að lifa eða færi í dauðabúðirnar . Kohl sagði : „ Maður nokkur sagði mér að hann hefði staðið á pallinum og horft á eiginkonu sína og móður sína í síðasta sinn . Það er mikill munur á því að ræða svona hluti fræðilega og að standa við hlið einhvers sem hefur reynt þá sjálfur . Á slíkum stað dirfist maður ekki að segja eitt orð . “ Kohl fór aftur til Auschwitz í júlí 1995 . Þá hafði hann nýlega dvalist einn mánuð í Jerúsalem . Við hliðina á pólska utanríkisráðherranum Wladyslaw Bartoszewski lagði hann blómsveig við alþjóðlega minnismerkið í Birkenau . Frá september 1940 til apríl 1941 var Bartoszewski fangi í Auschwitz . Hann andaðist árið 2015 en hafði áður lagt sig fram um að koma Auschwitz-Birkenau stofnuninni á fót .